Γνωμοδότηση της Επιτροπής των Περιφερειών σχετικά με τα "Προβλήματα των εξόχως απόκεντρων περιφερειών με βάση την έκθεση περί εφαρμογής του άρθρου 299"

(2001/C 144/04)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση του Προεδρείου της 13ης Ιουνίου 2000, σύμφωνα με το άρθρο 265, παράγραφος 5, της συνθήκης περί ιδρύσεως της Ευρωπαϊκής Κοινότητας, να καταρτίσει γνωμοδότηση με θέμα "Οι εξόχως απόκεντρες περιφέρειες στην Ευρωπαϊκή Ένωση" και να αναθέσει την προετοιμασία των σχετικών εργασιών στην επιτροπή 1 "Περιφερειακή πολιτική, διαρθρωτικά ταμεία, οικονομική και κοινωνική συνοχή, διασυνοριακή και διαπεριφερειακή συνεργασία"·

έχοντας υπόψη τη γνωμοδότησή της (CdR 23/98 τελικό)(1) με θέμα "Το μέλλον των περιφερειακών περιοχών στην Ευρωπαϊκή Ένωση" στο σημείο 1.2 της οποίας αναφέρεται ότι "Παρά ορισμένες σαφείς ομοιότητες, η περίπτωση των εξόχως απόκεντρων περιφερειών καλύπτεται από το άρθρο 299 παράγραφος 2 της Συνθήκης του Άμστερνταμ, το οποίο δεν αποτελεί αντικείμενο της παρούσας γνωμοδότησης. Η ΕΤΠ επιφυλάσσεται να υποβάλει αργότερα σχετική γνωμοδότηση"·

έχοντας υπόψη τις εκθέσεις του Ευρωπαϊκού Κοινοβουλίου σχετικά με τα "Προβλήματα ανάπτυξης των εξόχως απόκεντρων περιφερειών της ΕΕ" (Α4-0128/97) της 11ης Απριλίου 1997 και με τις "Σχέσεις μεταξύ των υπερπόντιων χωρών και εδαφών (ΡΤΟΜ), των χωρών ΑΚΕ και των εξόχως απόκεντρων περιφερειών της ΕΕ" (Α4-0036/99) της 26ης Ιανουαρίου 1999 καθώς την έκθεση της 25ης Οκτωβρίου 2000 για τα "Μέτρα που προορίζονται για την εφαρμογή του άρθρου 299 παράγραφος 2: οι εξόχως απόκεντρες περιφέρειες της Ευρωπαϊκής Ένωσης" (Α-50285/2000)·

έχοντας υπόψη το υπόμνημα των εξόχως απόκεντρων περιφερειών της Cayenne της 5ης Μαρτίου 1999·

έχοντας υπόψη το υπόμνημα της Ισπανικής κυβέρνησης "Κανάριοι νήσοι: όροι και τρόποι εφαρμογής του άρθρου 299 παράγραφος 2 της Συνθήκης" της 7ης Νοεμβρίου 1999·

έχοντας υπόψη το υπόμνημα της Πορτογαλικής Κυβέρνησης "Μνημόνιο των πορτογαλικών αρχών για τις εξόχως απόκεντρες περιφέρειες των Αζορών και της Μαδέρας" του Νοεμβρίου 1999·

έχοντας υπόψη το υπόμνημα της Γαλλικής Κυβέρνησης "Τα υπερπόντια διαμερίσματα και η Ευρώπη: υπόμνημα της Γαλλίας για την εφαρμογή του άρθρου 299 παράγραφος 2 της Συνθήκης του Άμστερνταμ" της 10ης Δεκεμβρίου 1999·

έχοντας υπόψη την τελική Δήλωση των Εξόχως Απόκεντρων Περιφερειών του Funchal της 10ης Δεκεμβρίου 1999·

έχοντας υπόψη την έκθεση της Ευρωπαϊκής Επιτροπής (COM(2000) 147 τελικό) με θέμα "Τα μέτρα προς εφαρμογή του άρθρου 299 παράγραφος 2 της Συνθήκης του Άμστερνταμ σχετικά με τις εξόχως απόκεντρες περιφέρειες της ΕΕ"·

έχοντας υπόψη τα συμπεράσματα της προεδρίας του Ευρωπαϊκού Συμβουλίου της Λισσαβόνας στα οποία λαμβάνεται γνώση για την έκθεση αυτή καθώς και τα συμπεράσματα του Ευρωπαϊκού Συμβουλίου της Santa Maria που διευκρινίζουν τις προσδοκίες του Συμβουλίου όσον αφορά την εφαρμογή του άρθρου 299 παράγραφος 2 μετά την παρουσίαση του προγράμματος εργασίας της Ευρωπαϊκής Επιτροπής και, τέλος, τα συμπεράσματα του Ευρωπαϊκού Συμβουλίου της Νίκαιας που προβλέπουν την εξέταση της κατάστασης προόδου των εργασιών σχετικά με το όλο θέμα κατά την προσεχή συνεδρίαση του Γκέτεμποργκ·

έχοντας υπόψη το σχέδιο γνωμοδότησης (CdR 156/2000 rev. 2), που υιοθέτησε η επιτροπή 1 στις 14 Σεπτεμβρίου 2000 (Εισηγητής: ο κ. Karam Πρόεδρος του περιφερειακού συμβουλίου της Γουιάνας, F/PSE), και·

δεδομένου ότι οι εξόχως απόκεντρες περιφέρειες - Αζόρες, Κανάριοι Νήσοι, Γουαδελούπη, Γουιάνα, Μαδέρα, Μαρτινίκα, Ρεϋνιόν - αποτελούν ισότιμα μέλη της ΕΕ και ότι προβάλλουν την ευρωπαϊκή διάσταση (οικονομική, κοινωνική, πολιτιστική) στο περιφερειακό περιβάλλον τους·

δεδομένου ότι οι ιδιαιτερότητες των περιοχών αυτών, που χαρακτηρίζονται από σημαντικές διαρθρωτικές καθυστερήσεις, λόγω της διατήρησης, της έντασης, και της συσσώρευσης των μειονεκτημάτων τους, τις τοποθετούν σε μια κατάσταση μοναδική εντός της ΕΕ·

δεδομένου ότι αυτή η μοναδική και πρωτότυπη διάσταση του κοινοτικού χώρου δικαιολογεί πλήρως την ιδιαίτερη μεταχείριση από την πλευρά της ΕΕ και τη συνεκτίμηση της πραγματικότητας των περιοχών αυτών στις διάφορες κοινοτικές πολιτικές·

δεδομένου ότι πρέπει, κατά συνέπεια, να υποστηριχτεί η δράση των περιφερειών αυτών και των ενδιαφερόμενων εθνικών αρχών, με στόχο την εφαρμογή, βάσει του άρθρου 299 παράγραφος 2 της Συνθήκης, μιας κοινοτικής πολιτικής για τις εξόχως απόκεντρες περιφέρειες που να καθιστά δυνατή, αφενός, την κοινωνικοοικονομική ανάκαμψη των περιοχών αυτών στην ΕΕ και, αφετέρου, την αξιοποίηση των πλεονεκτημάτων τους στην διεπαφή των νέων ζωνών περιφερειακής οικονομικής συνεργασίας·

κατά την 36η σύνοδο ολομέλειάς της της 13ης και 14ης Δεκεμβρίου 2000 (συνεδρίαση της 13ης Δεκεμβρίου), υιοθέτησε ομόφωνα την ακόλουθη γνωμοδότηση.

Η Επιτροπή των Περιφερειών

1. Εκφράζει την ικανοποίησή της για το γεγονός ότι η Ευρωπαϊκή Επιτροπή, με την υποστήριξη του Ευρωπαϊκού Κοινοβουλίου, έλαβε την πρωτοβουλία, από το 1986, να εξετάσει τη δημιουργία ενός κατάλληλου πλαισίου για την εφαρμογή του κοινοτικού δικαίου και των κοινοτικών πολιτικών στις περιοχές αυτές.

2. Επικροτεί την προσέγγιση της Ευρωπαϊκής Επιτροπής η οποία, αφού διαπίστωσε ότι η περιφερειακή τους πραγματικότητα δεν συγκρίνεται με την πραγματικότητα των άλλων ευρωπαϊκών περιφερειών, και παρά τις ποικίλες και ειδικές νομικές βάσεις τόσο στο εθνικό όσο και στο κοινοτικό δίκαιο(2), πρότεινε ένα κοινό πλαίσιο παρέμβασης για τις 7 εξόχως απόκεντρες περιφέρειες, με την μορφή σφαιρικών προγραμμάτων δράσης: τα προγράμματα ειδικών επιλογών που συνδέονται με την απόσταση και το νησιωτικό χαρακτήρα, και προσαρμόζουν το κοινοτικό δίκαιο και τις κοινές πολιτικές προκειμένου να ληφθούν υπόψη οι ιδιαιτερότητες των περιφερειών αυτών(3).

3. Διαπιστώνει ότι τα προγράμματα αυτά, που βασίζονται στη διττή αρχή της ιδιότητας του μέλους της ευρωπαϊκής κοινότητας και της αναγνώρισης της περιφερειακής πραγματικότητας, κατέστησαν δυνατή τη διαφοροποιημένη εφαρμογή αυτού του κοινού πλαισίου σε κάθε μια από τις εξόχως απόκεντρες περιφέρειες χάρη στην εφαρμογή της αρχής του παραλληλισμού χωρίς, ωστόσο, να θίγεται η συνοχή και η ενότητα του κοινοτικού δικαίου και της ενιαίας αγοράς.

4. Διαπιστώνει ότι τα προγράμματα που εφάρμοσε η Επιτροπή στις εξόχως απόκεντρες περιφέρειες είχαν θετικές συνέπειες στους στοχευόμενους τομείς (κυρίως στη γεωργία, την αλιεία, την ενέργεια, περιβάλλον βιοτεχνία και στην υποκατάσταση των εισαγωγών). Στον τομέα της γεωργίας και της αλιείας, τα προγράμματα αυτά κατέστησαν δυνατή τη σχετική μείωση του κόστους παραγωγής και τη βελτίωση της τοπικής παραγωγής τόσο ποιοτικά όσο και ποσοτικά. Ευνόησαν, επίσης, την διαφοροποίηση των ενεργειακών πόρων διαμέσου, κυρίως, της προώθησης των ανανεώσιμων πηγών ενέργειας. Τελωνειακά μέτρα και η διατήρηση ιδιαίτερων καθεστώτων σε κάθε μια από τις περιφέρειες αυτές στον τομέα της έμμεσης φορολογίας(4) συνέβαλαν στην αντιστάθμιση ορισμένων κοινωνικοοικονομικών μειονεκτημάτων που οφείλονται στην απόσταση και στη διασφάλιση αυτόνομων εσόδων για τις τοπικές αρχές.

5. Υπογραμμίζει ότι η δράση των διαρθρωτικών ταμείων στις εξόχως απόκεντρες περιφέρειες υπήρξε επιτυχής όσον αφορά αναβάθμιση των υποδομών μεταφορών, ιδιαίτερα δε των λιμενικών και των αεροπορικών. Κατά τη διάρκεια των περιόδων προγραμματισμού 1989-1993 και 1994-1999, οι εξόχως απόκεντρες περιφέρειες έλαβαν, στο πλαίσιο της πολιτικής οικονομικής και κοινωνικής συνοχής, οικονομική ενίσχυση από τα διαρθρωτικά ταμεία συνολικού ύψους 7,2 δις ευρώ, δηλαδή 2,5 % του συνόλου που χορηγείται στις κοινοτικές περιφέρειες, για ένα πληθυσμό 3,5 εκατομμυρίων.

6. Θεωρεί, ωστόσο, ότι η επίδραση των διαρθρωτικών ταμείων στις εξόχως απόκεντρες περιφέρειες δεν έχει σαφή αποτελέσματα όσον αφορά τα μέτρα στήριξης της οικονομικής ανάπτυξης των περιφερειών αυτών. Πράγματι, οι έξι από αυτές συνεχίζουν να ανήκουν στην ομάδα των δέκα φτωχότερων περιοχών της ΕΕ και έχουν το υψηλότερο ποσοστό υποαπασχόλησης στην Ευρωπαϊκή Ένωση, κυρίως μεταξύ των νέων.

7. Επισημαίνει ότι πολλά θέματα όπως, π.χ., η διάρθρωση των κοινοτικών πολιτικών στις γεωγραφικές ζώνες των εξόχως απόκεντρων περιφερειών (διαρθρωτικά ταμεία και παρεμβάσεις του Ευρωπαϊκού Ταμείου Ανάπτυξης στις ΑΚΕ, το πρότυπο πρόγραμμα για την προστασία του δάσους του Αμαζονίου - ΡΡG7), ή η προσαρμογή της πολιτικής ανταγωνισμού στην οικονομία των περιφερειών αυτών, δεν έχουν εξεταστεί επαρκώς.

8. Θεωρεί ότι ο απολογισμός αυτός, συνολικά θετικός αλλά περιορισμένος σε ορισμένους τομείς, λόγω των σημαντικών αλλαγών που σημειώθηκαν στο ευρωπαϊκό και στο διεθνές πλαίσιο, δικαιολογεί τη συμπερίληψη ειδικού άρθρου στη Συνθήκη, του άρθρου 299 παράγραφος 2 προσαρμοσμένου στην εξόχως απόκεντρη περιφερειακή πραγματικότητα της ΕΕ.

9. Υπενθυμίζει ότι το νέο άρθρο 299 παράγραφος 2 της Συνθήκης του Άμστερνταμ ανταποκρίνεται σε στόχους που διευκρινίστηκαν κατά τη διάρκεια των διαπραγματεύσεων, δηλαδή:

- επιβεβαίωση της ιδιαιτερότητας των εξόχως απόκεντρων περιφερειών και της ανάγκης συνεκτίμησης της έννοιας αυτής στο σύνολο των πολιτικών της Ένωσης, ιδιαίτερα με τη διατήρηση της πρωταρχικής υποστήριξης που παρέχεται στο πλαίσιο της διαρθρωτικής πολιτικής της οικονομικής και κοινωνικής συνοχής·

- προσαρμογή των κοινοτικών πολιτικών στην περιφερειακή πραγματικότητα με την εφαρμογή ειδικών μέτρων και με τον καθορισμό των ειδικών όρων εφαρμογής της Συνθήκης όταν παρόμοιες διατάξεις είναι αναγκαίες για την ανάπτυξη των περιφερειών αυτών·

- συνεκτίμηση του ιδιαίτερου γεωγραφικού περιβάλλοντος των εξόχως απόκεντρων περιφερειών στο πλαίσιο της εμπορικής πολιτικής και της πολιτικής συνεργασίας καθώς και των συμφωνιών με τις χώρες ΑΚΕ.

10. Υπογραμμίζει ότι, ενόψει των νέων προκλήσεων της ευρωπαϊκής οικοδόμησης και της οργάνωσης των παγκόσμιων συναλλαγών, οι στόχοι αυτοί πρέπει να υπενθυμιστούν και να συνεκτιμηθούν στο πλαίσιο της εφαρμογής του άρθρου αυτού.

11. Εκφράζει την ικανοποίησή της ενόψει της έγκρισης της έκθεσης της Επιτροπής για τα μέτρα που αφορούν την εφαρμογή του άρθρου 299 παράγραφος 2 της Συνθήκης του Άμστερνταμ, που αποτελεί ένα "ποιοτικό άλμα" της κοινοτικής προσέγγισης για τις εξόχως απόκεντρες περιφέρειες.

12. Θεωρεί ότι η έκθεση αποτελεί την απαρχή μιας νέας φάσης η οποία έχει καθοριστική σημασία για τη χάραξη μιας σφαιρικής και συνεκτικής στρατηγικής με στόχο τη βιώσιμη ανάπτυξη των εξόχως απόκεντρων περιφερειών.

13. Διαπιστώνει τη σύγκλιση μεταξύ των αρχών που αναφέρονται στην έκθεση αυτή και των προτάσεων των εξόχως απόκεντρων περιφερειών που διατύπωσαν στο υπόμνημά τους της Cayenne στις 5 Μαρτίου 1999, κυρίως όσον αφορά τον καθορισμό και τη διάρθρωση των αξόνων ανάπτυξης αυτών των περιοχών καθώς και την αναγνώριση του καθοριστικής σημασίας ρόλου τους ως ενεργών συνόρων της ΕΕ με ορισμένες στρατηγικές, από οικονομική και κοινωνική άποψη, ζώνες.

14. Διαπιστώνει, επίσης, ότι οι πολιτικές κατευθύνσεις που εξαγγέλλονται στην έκθεση αυτή αποτέλεσαν το έναυσμα θετικών εξελίξεων σε ορισμένους τομείς όπως η προς το ευνοϊκότερο τροποποίηση του κοινοτικού πλαισίου των ενισχύσεων λειτουργίας, η συνεκτίμηση της απόστασης και της απομόνωσης για την ανάπτυξη της κοινωνίας των πληροφοριών, οι προσαρμοσμένες προτάσεις όσον αφορά τις μεταφορές και την ενέργεια, καθώς και η διατήρηση μόνιμων και μακροπρόθεσμων στόχων στο πλαίσιο της περιφερειακής πολιτικής και η συνέχιση της υποστήριξης που παρέχεται στις περιφέρειες.

15. Επισημαίνει, ωστόσο, ότι στην έκθεση της Επιτροπής δεν περιλαμβάνονται όλες οι απαντήσεις που ήλπιζαν οι εξόχως απόκεντρες περιφέρειες για την εφαρμογή στην πράξη της νέας νομικής βάσης όσον αφορά τη στρατηγική δράσης.

16. Διαπιστώνει τη σύγκλιση όσον αφορά την περαιτέρω ανάπτυξη των εταιρικών σχέσεων και εκτιμά ότι είναι απολύτως αναγκαία για την επεξεργασία και την εμβάθυνση των προτάσεων της Επιτροπής καθώς και για τη ρύθμιση του κοινοτικού κανονιστικού πλαισίου υπέρ των εξόχως απόκεντρων περιφερειών.

17. Στο πλαίσιο αυτό, συγχαίρει την Ευρωπαϊκή Επιτροπή η οποία διοργάνωσε την πρώτη ημερίδα σύμπραξης για τις εξόχως απόκεντρες περιφέρειες στις 23 Νοεμβρίου 1999 και υποστηρίζει την πρόταση των προέδρων των εκτελεστικών περιφερειακών συμβουλίων των περιοχών αυτών να διοργανωθεί και δεύτερη παρόμοια εκδήλωση το πρώτο τρίμηνο του 2001 με στόχο τον απολογισμό των πρώτων μέτρων εφαρμογής του άρθρου 299 παράγραφος 2, ούτως ώστε να ληφθούν υπόψη οι παρατηρήσεις τους από την Επιτροπή προκειμένου η κατάσταση προόδου των εργασιών να είναι όσον το δυνατόν πιο ικανοποιητική κατά την εξέτασή της από το Ευρωπαϊκό Συμβούλιο του Γκέτεμποργκ.

18. Υποστηρίζει την ανάπτυξη σφαιρικής και βιώσιμης πολιτικής για τις εξόχως απόκεντρες περιφέρειες που να αποσκοπεί, αφενός, στην ενίσχυση της υποστήριξης του παραγωγικού τομέα και στην ανάπτυξη των επιχειρήσεων και των υπηρεσιών και, αφετέρου, στην αναβάθμιση των περιοχών αυτών στους στρατηγικούς τομείς του σήμερα και του αύριο όπως είναι η κοινωνία των πληροφοριών, το περιβάλλον, η έρευνα και οι νέες τεχνολογίες.

19. Συμμερίζεται την άποψη την Επιτροπής η οποία θεωρεί ότι το νέο άρθρο 299 παράγραφος 2 καθιστά δυνατή τη θέσπιση ειδικού καθεστώτος που να λαμβάνει υπόψη όλους τους περιορισμούς που υφίστανται οι περιοχές αυτές λόγω της μεγάλης απόστασής τους από το κέντρο.

20. Εκτιμά ότι αυτή η νέα νομική βάση πρέπει να αποτελέσει σημαντικό πολιτικό μοχλό ώστε να καταστεί δυνατή η εφαρμογή μιας κοινοτικής δράσης περισσότερο στοχοθετημένης, ευέλικτης, και αποτελεσματικής ενόψει των σημερινών προκλήσεων της ευρωπαϊκής οικοδόμησης και της παγκοσμιοποίησης.

21. Εκφράζει τις ευχαριστίες της προς το Συμβούλιο το οποίο, καθόλη τη διάρκεια της δράσης, του έλαβε υπόψη και υπερασπίστηκε την εξόχως απόκεντρη διάσταση του κοινοτικού χώρου και τόνισε κατά τη συνεδρίασή του στη Santa Maria da Feira την επιτακτικότητα εφαρμογής του άρθρου 299 παράγραφος 2 της συνθήκης ΕΚ(5).

Συστάσεις

22. Ενθαρρύνει την Επιτροπή να υποβάλει έγκαιρα, όπως την καλεί το Ευρωπαϊκό Συμβούλιο, τις προτάσεις που αποσκοπούν στην εφαρμογή του άρθρου 299 παράγραφος 2. Εν προκειμένω, υποστηρίζει τη δράση των προέδρων των εκτελεστικών συμβουλίων των εξόχως απόκεντρων περιφερειών και της διάσκεψής τους ώστε το πρόγραμμα εργασίας της Επιτροπής να υλοποιηθεί σύμφωνα με τις αρχές της σύμπραξης και της ορθής διακυβέρνησης.

23. Καλεί την Επιτροπή να λάβει υπόψη τα αιτήματα των περιοχών αυτών και να εμβαθύνει τις σχετικές κοινοτικές πολιτικές, υπενθυμίζοντάς της ότι πρέπει να δώσει ιδιαίτερη προσοχή στα πραγματικά μέτρα που θα προταθούν στο πλαίσιο της σφαιρικής στρατηγικής που προτείνεται για τις εξόχως απόκεντρες περιφέρειες.

24. Υπενθυμίζει ότι η λήψη μέτρων που να διασφαλίζουν τη συνέχεια του υφιστάμενου πλαισίου αποτελεί επιτακτική υποχρέωση και προτεραιότητα και αυτό, ζητά από την Επιτροπή να δεσμευτεί να εξαλείψει τις ήδη διαπιστωθείσες καθυστερήσεις, οι οποίες επηρεάζουν ιδιαίτερα αρνητικά την επίτευξη των προβλεπόμενων στόχων.

25. Συνιστά, επίσης, να δοθεί ιδιαίτερη προσοχή στη νέα συμφωνία συνεργασίας της ΕΕ με τις χώρες ΑΚΕ ούτως ώστε να μην αναχαιτιστεί η ανάπτυξη των εξόχως απόκεντρων περιφερειών ώστε να μπορέσουν οι περιφέρειες αυτές, ως σύνορα της ΕΕ με τις εν λόγω χώρες, να διαδραματίσουν ενεργό ρόλο στο πλαίσιο της διεθνούς συνεργασίας και υποστηρίζει το αίτημα των εξόχως απόκεντρων περιφερειών να συμμετάσχουν στην εξέταση των επιπτώσεων των συμφωνιών αυτών στις περιφέρειές τους.

26. Συνιστά να καταρτίζει η Επιτροπή ετήσια προγράμματα εργασίας τα οποία να συνοδεύονται από χρονοδιαγράμματα σε συνεννόηση με τις εξόχως απόκεντρες περιφέρειες στο πλαίσιο των ημερίδων σύμπραξης προκειμένου να συζητούνται οι δράσεις προτεραιότητας και, ιδιαίτερα, η αλληλεπίδρασή τους με τις κοινοτικές πολιτικές οι οποίες βρίσκονται στη φάση της κατάρτισης.

27. Προτείνει τον καθορισμό μέσων που θα επιτρέψουν την συνεχή αξιολόγηση των επιπτώσεων των νέων κοινοτικών κανόνων στις εξόχως απόκεντρες περιφέρειες, ούτως ώστε όχι μόνο να μην ανακοπεί η ανάπτυξη των οικονομικών δραστηριοτήτων των περιοχών αυτών, αλλά και να ενθαρρυνθεί κατά τρόπο αποτελεσματικό και βιώσιμο με βάση, ιδίως, το συγκριτικό πλεονέκτημα των βασικών παραγωγών τους.

28. Θεωρεί ότι, για την επίτευξη των στρατηγικών στόχων, απαιτείται να εξασφαλισθεί μια αποτελεσματική συνεργασία, ιδίως στους κόλπους της Επιτροπής, διαμέσου της διοργανικής ομάδας οι πόροι της οποίας στο πλαίσιο της Γενικής Γραμματείας πρέπει να ενισχυθούν.

29. Προτείνει τη χάραξη, από τα κοινοτικά θεσμικά όργανα και τις περιφέρειες αυτές, μιας στρατηγικής για την ενημέρωση της κοινής ευρωπαϊκής γνώμης αναφορικά με τα προβλήματα των εξόχως απόκεντρων περιφερειών και την μοναδική ευρωπαϊκή διάστασή τους, κάτι που μέχρι σήμερα έχει παραβλεφθεί.

30. Ενθαρρύνει τις εξόχως απόκεντρες περιφέρειες να συνεχίσουν τη συνεργασία σε όλους τους δυνατούς τομείς, και καλεί την Επιτροπή να τις υποστηρίξει στην κατεύθυνση αυτή, ώστε να μπορέσουν να αντιμετωπίσουν τις προκλήσεις που αφορούν την ανάπτυξή τους εντός της ΕΕ και τις προκλήσεις της παγκοσμιοποίησης.

Βρυξέλλες, 13 Δεκεμβρίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 315 της 13.10.1998, σ. 15.

(2) Το άρθρο 227, παράγραφος 2 της συνθήκης της Ρώμης του 1957 αναγνώριζε ότι, λόγω της ειδικής κατάστασης των υπερπόντιων διαμερισμάτων εντός των κρατών μελών, τους αντιστοιχούσε και ειδική κατάσταση εντός της ΕΟΚ. Επίσης, ένα ιδιαίτερο πρωτόκολλο για τις Κανάριες Νήσους και μια ειδική δήλωση για τις Αζόρες και την Μαδέρα, που προσαρτήθηκαν στις πράξεις ένταξης της Ισπανίας και της Πορτογαλίας το 1986, αναγνωρίζουν την ιδιαιτερότητα αυτών των περιφερειών όσον αφορά το κοινοτικό δίκαιο.

(3) Το 1989, υιοθέτηση του προγράμματος Poseidom για τα υπερπόντια διαμερίσματα με την απόφαση του Συμβουλίου 89/687/ΕΟΚ της 22ας Δεκεμβρίου 1989. Το 1991, υιοθέτηση του προγράμματος Poseima για τις Αζόρες και την Μαδέρα, με την απόφαση του Συμβουλίου 91/314/ΕΟΚ της 26ης Ιουνίου 1991, και του προγράμματος Poseican για τις Κανάριες Νήσους με την απόφαση του Συμβουλίου 91/315/ΕΟΚ της 26ης Ιουνίου 1991.

(4) Στις περιοχές αυτές εφαρμόζονται μειωμένοι συντελεστές ΦΠΑ. Εξάλλου, στις περιοχές αυτές εφαρμόζονται ειδικοί έμμεσοι φόροι: ο γενικός έμμεσος φόρος για τις Καναρίους, η ειδική εισφορά θαλάσσης και η εισφορά στις εισαγωγές και την παραγωγή στις Κανάριους Νήσους, και η εισφορά θαλάσσης στα γαλλικά υπερπόντια διαμερίσματα. Τέλος η Ισπανία και η Γαλλία δικαιούνται να μην εφαρμόζουν στα γαλλικά υπερπόντια διαμερίσματα και στις Κανάριες Νήσους το γενικό σύστημα που αφορά τα προϊόντα που υπόκεινται σε ειδικούς φόρους κατανάλωσης, και η Μαδέρα και οι Αζόρες δικαιούνται προσαρμογής του συστήματος αυτού με μειωμένους συντελεστές.

(5) Συμπεράσματα της Διάσκεψης Κορυφής της Santa Maria da Feira, της 19ης και 20ής Ιουνίου 2000: το Ευρωπαϊκό Συμβούλιο έλαβε υπόψη το πρόγραμμα εργασίας της Επιτροπής με αντικείμενο εκτέλεση μέτρων με στόχο την εφαρμογή του άρθρου 299 παράγραφος 2 της συνθήκης, σχετικά με τις εξόχως απόκεντρες περιφέρειες. Καλεί την Επιτροπή να μελετήσει τα στοιχεία που υποβάλλονται από τα κράτη μέλη με σκοπό την υιοθέτηση μέτρων που υπάγονται στις αρμοδιότητές της και να υποβάλει στο Συμβούλιο, το ταχύτερο δυνατόν, συγκεκριμένες προτάσεις οι οποίες θα πρέπει να υιοθετηθούν το συντομότερο δυνατόν. Το Ευρωπαϊκό Συμβούλιο, κατά τη συνεδρίασή του στη Νίκαια, το Δεκέμβριο 2000, θα εξετάσει την πραγματοποιηθείσα πρόοδο.